TRC คาดลงนามก่อสร้างเหมืองโปแตชใน H2 หนุน Backlog พุ่ง 3.73 หมื่นลบ.
TRC คาดลงนามสัญญาก่อสร้างเหมืองแร่โปแตช มูลค่า 3.1 หมื่นลบ. ใน H2/60 หนุน Backlog พุ่งกระฉูดแตะ 3.73 หมื่นลบ. - ลุยประมูลงานท่อก๊าซ PTT และงานก่อสร้างโครงสร้างพื้นฐานภาครัฐต่อเนื่อง 
17 พ.ค. 2560

นายภาสิต ลี้สกุล ประธานเจ้าหน้าที่บริหาร บริษัท ทีอาร์ซี คอนสตรัคชั่น จำกัด (มหาชน) หรือ TRC ผู้ประกอบธุรกิจรับเหมาก่อสร้างในงานวางระบบท่อ ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมพลังงาน และปิโตรเคมี และธุรกิจพัฒนาโครงการและการลงทุน เปิดเผยว่า ในครึ่งปีหลังบริษัทเตรียมเซ็นสัญญารับเหมาก่อสร้างเหมืองแร่โปแตช มูลค่า 3.1 หมื่นล้านบาท
พร้อมเตรียมเข้าประมูลงานท่อก๊าซของ บริษัท ปตท. จำกัด (มหาชน) หรือ PTT รวมทั้งงานรับเหมาก่อสร้างโครงสร้างพื้นฐานของรัฐบาล ทั้งนี้หากบริษัทมีการเซ็นสัญญาเหมืองแร่โปแตชเป็นที่เรียบร้อย จะส่งผลให้บริษัทมีมูลค่างานในมือ (Backlog) ในปีนี้เพิ่มขึ้นแตะดับ 37,258 ล้านบาท
โดยล่าสุด ณ สิ้นไตรมาส 1/2560 กลุ่มบริษัทมีงานในมือที่ยังไม่ได้รับรู้รายได้ที่ 5,952 ล้านบาท แบ่งเป็นงานจาก TRC จำนวน 4 โครงการ มูลค่างานคงเหลือ 4,284  ล้านบาท และงานของบริษัท สหการวิศวกร จำกัด จำนวน 5 โครงการ มูลค่างานคงเหลือ 1,668  ล้านบาท โดยเพิ่มขึ้นจากสิ้นปี 2559 ที่มีงานในมืออยู่ที่ 3,680 ล้านบาท
นอกจากนั้น ในเดือนเมษายนที่ผานมา บริษัทยังได้รับ Letter of Intents งานจากปตท. อีก 209 ล้านบาท และบริษัท สหการวิศวกร ได้รับ Letter of Intent งานใหม่โครงการปรับปรุงเส้นทางที่ทำการอุทยานแห่งชาติขนอม-หมู่เกาะทะเลใต้ จังหวัดนครศรีธรรมราช มูลค่างาน 98 ล้านบาท
ทั้งนี้บริษัทคาดว่า ในช่วงครึ่งปีหลัง บริษัทจะมีงานใหม่ๆทยอยเข้ามาอย่างต่อเนื่อง พร้อมทั้งเชื่อมั่นว่าจากมูลค่างานในมือในปัจจุบัน และงานใหม่ที่คาดว่าทยอยเข้ามา จะส่งผลให้ในปีนี้บริษัทมีแนวโน้มการเติบโตเป็นไปตามเป้าหมายที่วางไว้ที่ระดับ 8,000 ล้านบาท
“ในช่วงไตรมาสแรก กลุ่มบริษัทคว้างานใหม่เข้ามาจำนวน 3โครงการ มูลค่ารวม 916  ล้านบาท และได้รับงาน Early Woks เพิ่มเติมจากบริษัท อาเซียนโปแตชชัยภูมิ จำกัด (มหาชน)  สำหรับการสั่งซื้อเครื่องจักรที่มีระยะเวลาการผลิตนาน (Long Lead Items) มูลค่า 2,311 ล้านบาท ส่งผลให้ ณ สิ้นไตรมาส 1/2560 กลุ่มบริษัทมีงานในมือที่ยังไม่ได้รับรู้รายได้ที่ 5,952 ล้านบาท เพิ่มขึ้นจากสิ้นปี 2559 ที่มีงานในมืออยู่ที่ 3,680 ล้านบาท โดยคาดว่าจะทยอยเข้ามาเพิ่มขึ้น เนื่องจากบริษัทเตรียมที่จะเข้าประมูลงานทั้งของภาครัฐและเอกชน ต่อเนื่อง” นายภาสิต กล่าว 
 